<classify> WAZIRI wa Ujenzi,Uchukuzi na Mawasiliano Isack Kamwelwe amemtaka Mkurugenzi wa Mamlaka ya Bandari TanzaniaTPA pamoja na bodi ya mamlaka hiyo kuhakikisha wanatoa gawio la Sh trilioni moja mwakani na kwamba tofauti na hivyo wote wawe tayari kuachia ngazi katika nafasi zao.Aidha aliwataka kuimarisha mifumo ya ukusanyaji wa mapato kupitia shughuli zote za bandari na kuziba mianya ya uvujaji wa mapato unaotokana na sababu mbalimbali. Waziri Kamwelwe aliyasema hayo jijini Dar es Salaam jana wakati akizindua bodi ya mamlaka hiyo ambayo pamoja na mambo mengine ameitaka kuhakikisha wanaisimamia vyema Bandari ili uweze kuleta tija kiutendaji.Akizungumzia suala hilo la gawio, Waziri Kamwelwe mbali na kuipongeza TPA kwa kutoa gawio kiasi cha Sh Bilioni 480 katika kipindi cha mwaka huu, alisema kiasi hicho kinapaswa kuongezwa kutokana na uwezo wa mamlaka hiyo katika ukusanyaji wa mapato.Pamoja na kuongeza kwa kutoa gawio kubwa kwa serikali mwaka huu, safari ijayo mnapaswa kuongeza hadi kufikia Sh trilioni moja nikiamini mna uwezo huo, hamtokuwa na sababu ya kutofikisha kiwango hicho vinginevyo mjiandae kuachia ngazi, alisema KamwelweAidha alisema katika kutekeleza sera ya serikali ya kujenga uchumi wa viwanda ili kulifikisha taifa katika uchumi wa kati ifikapo 2025, mamlaka hiyo inapaswa kuendelea kutekeleza mradi mkubwa wa kimkakati ikiwemo ya uboreshaji wa bandari ya Dar es Salaam unaoendelea ili ukamilike mwakani kama ilivyopangwa sambamba na ununuzi wa mitambo mikubwa.Pamoja na hilo alisema ukarabati wa bandari zingine za mwambao wa bahari ya Hindi hususani Tanga na Mtwara, unapaswa kwenda kwa kasi ili kutimiza matakwa hayo. Awali Mkurugenzi wa Mamlaka hiyo Deusdedit Kakoko alisema ni matarajio yake kuona bodi hiyo ikiisaidia TPA kufanya marekebisho mbalimbali ya kisheria sambamba na kuisaida TPA katika kampeni za kimasoko ili kuleta ushindani dhidi ya bandari zingine.Mwenyekiti wa bodi hiyo Profesa Ignas Rubaratuka mbali na kumshuru Rais John Magufuli kwa kumpa nafasi hiyo, aliahidi kuyatekeleza maagizo yote waliyopewa akisisitiza kuwa wanaamini kwa ushirikiano baina yao na uongozi wa bandari watafanikiwa.Mbali na Profesa Rubaratuka wajumbe wengine wa bodi hiyo ni pamoja na Malata Paschal, Dk Jabir Bakari, Masanja Kadogosa, Ephrem Kirenga, Renatus Mkinga, Jayne Nyimbo pamoja na Dephine Magere.  <topic>: kitaifa 